SET บ่ายยืนบวก ตลาดเก็งงบฯ Q3/59ชู 4 หุ้น กลุ่มสื่อสาร เริ่มแข็งกว่าตลาด
SET บ่ายยืนบวก ตลาดเก็งงบฯ Q3/59 โบรกฯ ชู 4 หุ้น กลุ่มสื่อสารที่ Laggard ตลาดก่อนหน้า เริ่มกลับมาแข็งแกร่งกว่าตลาด นำโดย ADVANC, INTUCH, TRUE และ DTAC
8 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (8 พ.ย.)ปรับตัวขึ้นเช่นเดียวกับตลาดภูมิภาคส่วนใหญ่ตอบรับโอกาส”ฮิลลารี”ชนะเลือกตั้งประธานาธิบดีของสหรัฐฯ แต่ยังต้องรอดูผลจริงก่อน ด้านดาวโจนส์ฟิวเจอร์สเช้านี้อ่อนลงเล็กน้อยอาจทำตลาดฯผันผวน และหากหมดเรื่องเลือกตั้งสหรัฐฯแล้วตลาดฯคงเก็งงบฯ Q3/59 ต่อไป หลังจากนั้นต้องระวัง Sell on fact คาดบ่ายนี้ตลาดฯยังบวกได้ แนะถือต่อหากดัชนีฯยืนเหนือ 1,500 จุด ให้แนวรับ 1,500-1,480 ส่วนแนวต้าน 1,510-1,520 จุด
น.ส.อาภาภรณ์ แสวงพรรค ผู้อำนวยการบริหารฝ่ายวิจัย บล.ดีบีเอส วิคเคอร์ส (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่ส่วนใหญ่จะอยู่ในแดนบวก ตอบรับโอกาสที่ นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครตจะชนะการเลือกตั้ง แต่ยังเป็นแค่การคาดหวังคงต้องรอดูผลการเลือกตั้งจริงออกมาก่อน
ทั้งนี้ นโยบายของนางฮิลารีในส่วนของการค้าระหว่างประเทศไม่รุนแรงมากเหมือนของนายโดนัลด์ ทรัมป์ คู่แข่งจากพรรครีพับลิกันที่ค่อนข้างชาตินิยมและกีดกันการค้า ขณะที่นโยบายของนางฮิลลารีสนับสนุนการค้าในแบบพหุภาคี ดังนั้น จึงดูเป็นมิตรต่อการค้าการลงทุนระหว่างประเทศมากกว่า
ด้านดาวโจนส์ฟิวเจอร์สเช้านี้ก็อ่อนตัวลงเล็กน้อย ทำให้เห็นว่าตลาดฯวันนี้อาจมีความผันผวนได้ และหลังจากหมดประเด็นเรื่องการเลือกตั้งแล้วยังมีการเก็งผลประกอบการของบริษัทจดทะเบียนงวดไตรมาส 3/59 ที่ทยอยประกาศออกมาในช่วงนี้จะช่วยหนุนตลาดฯได้บ้าง แต่กลางเดือนนี้หากหมดช่วงประกาศงบฯแล้ว ก็ต้องระวัง Sell on fact 
แนวโน้มการลงทุนในช่วงบ่ายนี้ ตลาดฯยังน่าจะอยู่ในแดนบวกได้ แต่อาจมีความผันผวนระหว่างบ้าง ซึ่งหากดัชนีฯยังยืนเหนือ 1,500 จุดได้ก็ให้ถือต่อไปได้ พร้อมให้แนวรับ 1,500-1,480 จุด ส่วนแนวต้าน 1,510-1,520 จุด
 
บล.ธนชาตระบุในบทวิเคราะห์ (8 พ.ย.) ว่า SET ภาคเช้า ปรับสูงขึ้นต่อ โดยมีเป้าหมายการปรับขึ้นรอบนี้ที่ 1,515-1,520 จุด ขณะที่ SET มีรูปแบบ Sector Rotation มากขึ้น โดยกลุ่มสื่อสารอย่าง ADVANC INTUCH TRUE DTAC ที่ Laggard ตลาดก่อนหน้า เริ่มกลับมาแข็งแกร่งกว่าตลาด แนะนำ “ซื้อ” INTUCH แม้คาดการณ์การเติบโตกำไรไม่โดดเด่น แต่ปันผลสูง 8.6% สูงกว่ากรอบเคลื่อนไหวในอดีตที่ให้ปันผล 7-8% เท่านั้น
ในขณะเดียวกันแนะนำ “ซื้อ” EA ด้วยเป้าหมายพื้นฐาน 32 บาท จาก 1) ผลการดำเนินงานไตรมาส 3/59 เติบโต +30% จากช่วงเดียวกันของปีก่อนที่ 850 ล้านบาท จากกำลังการผลิตไฟฟ้าพลังงานแสงอาทิตย์เพิ่ม 90MW 2) โรงไฟฟ้าพลังงานลมหาดกังหัน 126MW จะเริ่มขายไฟฟ้าตั้งแต่ปลายปีนี้หนุนกำไรเติบโตเด่น 41% ในปี 2017 3) ทางเทคนิคราคาหุ้น Breakout แนวต้าน 29.50 ไปแล้ว มีเป้าหมายถัดไปที่ 32.5 หรือ 35.0 บาท นอกจากนี้ยังแนะนำ “ซื้อ” กลุ่มรับเหมาฯ อย่าง CK (เป้าหมายพื้นฐาน 38 บาท แนวต้าน ระยะสั้น 31.5/33.5) และ “เก็งกำไร” STEC (เป้าหมายพื้นฐาน 26.5 บาท แนวต้าน 27/29.75) ที่ได้รับผลดีจากการลงทุนโครงสร้างพื้นฐานที่มีความต่อเนื่อง
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
TRUE  มูลค่าการซื้อขาย  4,027.03 ล้านบาท ปิดที่   7.30 บาท เพิ่มขึ้น 0.55 บาท
JAS   มูลค่าการซื้อขาย  2,256.55 ล้านบาท ปิดที่   9.40 บาท ลดลง  0.35 บาท
BEM   มูลค่าการซื้อขาย  2,178.08 ล้านบาท ปิดที่   7.95 บาท ราคาไม่เปลี่ยนแปลง  
BANPU มูลค่าการซื้อขาย  1,745.29 ล้านบาท ปิดที่  19.60 บาท ลดลง  0.20 บาท               
ESSO  มูลค่าการซื้อขาย  1,514.38 ล้านบาท ปิดที่  11.10 บาท ลดลง  0.90 บาท